次韻鄭使君白菊
作者：周紫芝
朝代：宋

paragraphs: 平生鄭康成，不種花嬋娟。
但聞書带草，羅生滿堂前。
佳菊苦解事，殷勤爲公妍。
紅油護霜日，一笑真嫣然。
秋風轉寒枝，束素爭回旋。
團欒立芳砌，皎若璧月圓。
使君頗牧手，年來出臨邊。
燕衎自折衝，賓從時招延。
苦愛白玉姿，臨風嗅芳鮮。
揚州東閣梅，自此復誰憐。
安得白雲詞，寫入朱絲絃。
淵明眼獨醒，載酒知誰先。
騷人茹精蘂，世塵聊自蠲。
幽姿倏已空，二士窮益堅。
人生五馬貴，行樂須何年。
絕勝杜陵老，江花惱成顛。
才名與富貴，似公真兩全。
新詩如脫彈，一出萬口傳。
鋒車行復來，琬琰殊未鐫。
且當對香雪，燕寢凝沉箋。